RESUMÉ AF KONSEKVENSANALYSEN

1.Politisk baggrund

1.Ifølge direktivet om energimærkning skal Kommissionen evaluere effektiviteten af direktivet og dets delegerede retsakter senest i 2014.

2.Ifølge direktivet om miljøvenligt design skulle Kommissionen evaluere effektiviteten af direktivet og dets delegerede retsakter senest i 2012. Evalueringen førte til en konklusion om, at der ikke var behov for en umiddelbar revision, men at direktivet tages op til revision igen sammen med revisionen af direktivet om energimærkning, da virkningerne af gennemførelsesforordninger for miljøvenligt design og delegerede forordninger for energimærkning, der gælder for de samme energirelaterede produkter, ofte hænger sammen og supplerer hinanden.

2.Evaluering og problemstilling

3.Direktiverne om energimærkning og miljøvenligt design blev udarbejdet for at løse det grundlæggende problem, at produkter kan have en negativ indvirkning på miljøet, afhængigt af hvordan de fremstilles, anvendes og bortskaffes.

4.Direktivet om miljøvenligt design lægger pres på markedet ved at forbyde de mindst effektive produkter. Direktivet om energimærkning tilskynder forbrugerne til at købe mere energieffektive produkter ved at informere dem om produkters energiforbrug ved hjælp af et energimærke. Kravene til specifikke energirelaterede produkter (såsom vaskemaskiner eller elmotorer) fastsættes ved delegerede retsakter (energimærkning) og gennemførelsesretsakter (miljøvenligt design).

5.Evalueringens omfang dækker ikke spørgsmålet om, hvorvidt energibesparelser er mere eller mindre omkostningseffektive i andre sektorer. For at nå dekarboniserings- og energimålene er der brug for foranstaltninger i alle sektorer for at frembringe energibesparelser, og udgifterne til at opnå energibesparelserne gennem miljøvenligt design og energimærkning er lig med eller mindre end nul.

6.Der er fokuseret på rammedirektiverne og ikke de individuelle gennemførelsesforanstaltninger, som er genstand for egne konsekvensanalyser. Alle nye produkter, der i fremtiden kan blive omfattet af miljøvenligt design og/eller energimærkning vil blive fastlagt i arbejdsplanen for 2015-2017, som Kommissionen agter at vedtage som en del af pakken om cirkulær økonomi senere i 2015.

7.Der er potentielt andre politiske foranstaltninger, der kan øge effektiviteten af energirelaterede produkter, f.eks. fiskale foranstaltninger, incitamenter osv. Denne konsekvensanalyse vedrører dog de specifikke problemer, som er opstået i forbindelse med gennemførelsen af de to direktiver. I en bredere sammenhæng har det vist sig, at strategier for energimærkning og miljøvenligt design fungerer godt i hele verden. 59 lande uden for EU har vedtaget energimærker, halvdelen af dem med en udformning, der ligner EU’s energimærke. Mindst 45 lande uden for EU har fastlagt mindstekrav til energieffektivitet for produkter.

8.Indtil videre er der 24 gennemførelsesforordninger for miljøvenligt design. Produkterne spænder fra husholdningsapparater som køleskabe, lyskilder og kedler, til erhvervsmæssigt og industrielt udstyr, f.eks. elmotorer og ventilatorer. Derudover er der nu 12 delegerede forordninger om energimærkning, som sikrer, at en række produkter, hvoraf størstedelen er forbrugerprodukter, nu skal have et EU-energimærke for at blive solgt.

9.Hvad angår energibesparelser, skønnes de nuværende foranstaltninger vedrørende miljøvenligt design og energimærkning at spare 175 Mtoe primærenergi pr. år i 2020. For andre miljømæssige aspekter end energiforbruget har effekten hidtil været mindre iøjnefaldende. Energibesparelserne anslås at udgøre 100 mia. EUR pr. år i 2020, svarende til 465 EUR pr. husstand.

10.Ud over miljømæssige og økonomiske fordele gavner fastsættelsen af krav på EU-niveau også erhvervslivet. Et regelsæt, der er harmoniseret på EU-plan, mindsker producenternes omkostninger og driver innovationen inden for energieffektivitet.

11.Evalueringen i forbindelse med denne konsekvensanalyse har dog vist, at navnlig indførelsen af A+- til A+++-klasser har reduceret effektiviteten af energimærkningen. Klasserne A+++, A++ og A+, som blev tilføjet i forbindelse med omarbejdningen af direktivet i 2010, har reduceret effektiviteten af energimærket til at få forbrugerne til at købe mere energieffektive produkter. Den nye energimærkningsskala er forståelig for forbrugerne, men den har reduceret deres villighed til at betale mere for mere energieffektive produkter. De er mindre motiveret af en forskel mellem A+ og A+++ end af en forskel mellem C og A. Med sigte på at kunne rumme yderligere teknologiske fremskridt er det nødvendigt at nyskalere energimærkeklasserne, når en stor del af markedet opnår energiklasse A+++. Der er endnu ikke sket nogen nyskalering, da der endnu ikke er aftalt nogen metode herfor. Et andet problem for energimærket er, at der er et øget salg af store modeller, som er energieffektive og dermed opnår en god energiklasse, men som ikke desto mindre har et meget højere absolut energiforbrug end mindre apparater af samme type.

12.Der er andre problemer, som er fælles for miljøvenligt design og energimærkning. For det første den manglende overholdelse af krav til miljøvenligt design og energimærkning, hvilket delvist skyldes en svag håndhævelse fra de nationale markedsovervågningsmyndigheders side. For det andet har en række produktforordninger et lavt ambitionsniveau og for det tredje er reguleringsprocessen lang, hvilket fører til, at teknisk og forberedende arbejde er forældet på det tidspunkt, hvor de politiske beslutninger skal træffes.

13.Et sidste problem vedrører overvejende miljøvenligt design: Andre miljøvirkninger end energiforbruget i brugsfasen burde være mere i søgelyset.

3.Subsidiaritet

14.Foranstaltninger fra medlemsstaternes side vedrørende produkters energieffektivitet ville skabe hindringer for den fri bevægelighed for varer i EU og pålægge erhvervslivet unødvendige byrder for at overholde forskellige regler i de enkelte medlemsstater. En indsats på EU-plan er den eneste måde at sikre, at krav og energimærker til produkter, som bringes i omsætning, er ens i alle medlemsstaterne.

4.Mål